'અમે એ હત્યાકાંડને કદી વિસરાવા નથી દીધો...' ચોતરાની માથે પ્લાસ્ટિકનું બૂંગણ બાંધી રહેલા છોકરાઓને વધુ ફાનસ લાવવા કહીને દાજીભાઉએ જવાબ વાળ્યો , 'રૂંગડાનો એક સાથી હતો... પાંડ્યો... એ પાંડ્યો મૅક્લિન એસ્ટેટ પર હુમલો કરવામાં સાથે હતો. બીજા દરેક હુમલાખોરો પકડાઈ ગયેલા, પણ ઝાડના ઘટાટોપ વચ્ચે લપાયેલો પાંડ્યો કોઈના હાથમાં ન આવ્યો. એ પોતે તો બચી ગયો, પણ આ હત્યાંકાડથી ભયંકર વિક્ષુબ્ધ થઈને એ દિવસો સુધી કસ્બામાં પરત આવ્યો ન હતો. કેટલાંય સમય પછી પરત આવ્યો ત્યારે તેની પાસે આ આખ્યાન હતું... વેલી અને રૂંગડાની શોણિતભીની અધૂરી પ્રેમકથાનું આખ્યાન!'